Kansan mujahedin -järjestö
Iranin Kansan mujahedin (, (, MEK, lyh. ) on vuonna 1965 perustettu iranilainen järjestö. Sen aatesuunta edustaa islamilainen sosialismia. Yhdysvallat, Irak ja Iran pitävät sitä terroristijärjestönä, Euroopan unioni piti tammikuuhun 2009 asti. Järjestöä johtaa pariskunta Massoud ja Maryam Rajavi.
Järjestön perustivat vuonna 1963 syrjäytetyn Mohammed Mossadeqin tukijat taistelemaan Iranin šaahia, fasismia ja lännen imperialismia vastaan. Se luopui väkivallan käytöstä 2001. Iranin vastarinnan kattojärjestönä on Iranin kansallinen vastarinnan neuvosto NCRI, joka on mahdollisesti vain PMOI:n julkisivujärjestö. NCRI valitsi 1993 Maryam Rajavin "Iranin väliaikaiseksi presidentiksi."
Järjestöä on luonnehdittu jonkinlaiseksi Massoud Rajavin koraanintulkintaan liittyväksi kultiksi.
Rajavi on verrannut itseään Jumalaan ja Jeesukseen ja sanoo olevansa palannut 12. imaani.
Järjestö osallistui Iranin vallankumoukseen, mutta se karkotettiin sen järjestettyä vastalauseita Khomeinia vastaan. Vuodesta 1981 sen päämaja oli Pariisissa, Ranska karkotti sen 1986, jolloin päämaja siirtyi Bagdadiin Irakiin.
Järjestön jäsenet taistelivat 1980-luvulla Irakissa Saddam Husseinin tukena Irania vastaan, ja Iran ja iranilaiset pitävät sen jäseniä maanpettureina. Kansan mujahedin osallistui Saddamin turvallisuusjoukkojen kanssa kurdien kansannousun kukistamiseen ensimmäisen Persianlahden sodan jälkeen 1991 ja kukistamaan šiiojen levottomuudet 1999
Järjestö on Iranin erityisen vihan kohteena, ja 2001 Iran tulitti sen leirejä kymmenillä Scud-ohjuksilla. Vuoden 2003 Irakin miehityksen jälkeen Yhdysvallat suojeli järjestön leiriä Ashrafissa. Se riisuttiin aseista, ja se luovutti armeijalle satoja panssariajoneuvoja ja tykkejä sekä muuta aseistusta.Irakin hallitus on karkottanut sen jäsenet maasta Yhdysvaltain suojelun päätyttyä.
8. huhtikuuta 2011 Irakin armeija ratsasi ryhmän leirin Ashrafissa. YK:n edustajan mukaan iskussa kuoli 34. Iran ylisti Irakia hyökkäyksestä.
Euroopan yhteisöjen ensimmäisen oikeusasteen tuomioistuin päätti tuomiollaan 4. joulukuuta 2008 jo kolmannen kerran mitätöidä EU:n ministerineuvoston päätöksen jäädyttää PMOI:n varat terrorismin vastustamisen nimissä. Aiemmat tuomiot on annettu 12. joulukuuta 2006 ja 23. lokakuuta 2008. Päätöksiä on useita, koska neuvoston päätös on uusittu puolen vuoden välein ja jokaisesta päätöksestä on valitettu erikseen. Joulukuussa 2008 annettu päätös on tehty historiallisen nopeasti: tuomioistuin kumosi heinäkuussa 2008 annetun uusimman jäädytyspäätöksen alle viidessä kuukaudessa, ja tuomio annettiin jo suullista käsittelyä seuraavana päivänä. Lokakuussa 2008 neuvoston aiempi päätös mitätöitiin, koska sille ei ollut pystytty esittämään tuomioistuinta vakuuttanutta perustelua. Joulukuussa 2008 viimeisin neuvoston päätös mitätöitiin, koska neuvosto ei ollut selvittänyt, mitä lisätietoa se olisi saanut aiemmin mitätöidyn päätöksen toistamiseksi.
Kansan mujahedin on sittemmin pyrkinyt siistiytymään rauhanomaiseksi Iranin hallinnon oppositioliikkeeksi ja saavuttanut laajalla lobbauksella eräiden poliitikkojen tuen. Muun muassa Suomen ulkoministeri Alexander Stubb luonnehti järjestöä Iranin hallintoa kritisoivaksi ihmisoikeusjärjestöksi. EU:n parlamentissa konservatiiviryhmän Piia-Noora Kauppi toimi avoimesti ryhmän puolesta. Britannia poisti järjestön 2008 terroristijärjestöjen listaltaan.
Suomessa poliisi otti joulukuussa 2008 kaksi järjestöön kuuluvaksi epäiltyä miestä kiinni Interpolin etsintäkuulutuksen perusteella. Iranin Suomen suurlähettiläs Reza Nazaraharin mukaan he kuuluvat järjestöön. Miehet tulivat Suomeen osallistuakseen täällä pidettäviin kokouksiin muun muassa eduskunnan ihmisoikeusryhmän kanssa. 12. joulukuuta 2008 oikeusministeri Tuija Brax päätti, ettei Iranin samana päivänä esittämään luovutuspyyntöön suostuta, koska se ei perustunut todennäköistä syyllisyyttä osoittavaan luovutusta pyytäneen maan vangitsemispäätökseen, mikä on Suomessa luovuttamisen laillinen edellytys.